שדרת הכוכבים של הוליווד

**שדרת הכוכבים של הוליווד** (באנגלית: **Hollywood Walk of Fame**) היא שדרה בין שדרות הוליווד ורחוב ויין בהוליווד שבקליפורניה, ארצות הברית, בה משובצים כוכבים מחומשים עם שמות ידוענים שזכו לכבוד על תרומותיהם לתעשיית הבידור – בשישה תחומים שונים: קולנוע, טלוויזיה, רדיו, מוזיקה, ספורט והופעות חיות / תיאטרון. בספטמבר 2024 נמנו בשדרה 2,778 כוכבים.

## מאפיינים
שדרת הכוכבים משתרעת ממזרח למערב בשדרות הוליווד מרחוב גאוור עד שדרות לה בראה ומצפון לדרום ברחוב ויין בין רחוב יוקה ושדרות סאנסט. כל כוכב מכיל פסיפס ורוד עם מסגרת פליז. בתוך הכוכב מקובע שם הזוכה לכבוד מעל סמל אחד מתוך שישה סוגים המסמלים שישה סוגי תרומה לתעשיית הבידור:
* 40x40 פיקסלים מצלמת קולנוע – מסמל תרומה לתעשיית הסרטים.
* 40x40 פיקסלים טלוויזיה – מסמל תרומה לתעשיית הטלוויזיה.
* 40x40 פיקסלים תקליט – מסמל תרומה לתעשיית המוזיקה.
* 40x40 פיקסלים מיקרופון רדיו – מסמל תרומה לתעשיית הרדיו.
* 40x40 פיקסלים זוג מסכות טרגדיה וקומדיה – מסמל תרומה לתעשיית התיאטרון.
* 40px גביע ספורט – מסמל תרומה לתעשיית הספורט – קטגוריה שהתווספה בשנת 2023.
קיימת גם "קטגוריה מיוחדת" שביעית עבור לשכת המסחר של הוליווד, המעניקה כבוד ישיר ליחידים, ארגונים ותאגידים.

הקטגוריות אינן מיוצגות באופן שווה. נכון לאוקטובר 2025, 44% מכלל הכוכבים היו בקטגוריית סרטי קולנוע, 25% בטלוויזיה, 19% בהקלטות שמע או מוזיקה, 9% ברדיו, פחות מ-3% בתיאטרון/הופעות חיות, ופחות מ-1% בספורט, בידור ו"קטגוריה מיוחדת" גם יחד. כל כוכב מייצג קטגוריה אחת; לכן, אם אדם זכה לכבוד ביותר מקטגוריה אחת, אותו אדם יהיה בעל יותר מכוכב אחד.

### עיצובים חלופיים
בשדרת הכוכבים של הוליווד קיימים עיצובים שאינם כוכבים סטנדרטיים. הבולטים שבהם הם ארבעת מונומנטי אפולו 11, המעוצבים כעיגולי "ירח" ולא ככוכבים, ומציינים את נחיתת האדם על הירח ב־20 ביולי 1969; הם כוללים את שמות ניל ארמסטרונג, אדווין “באז” אולדרין ומייקל קולינס, ואת הכיתוב "Apollo XI", וממוקמים בארבע פינות צומת הוליווד ושדרת ויין.
[ממוזער|אחת מארבע אנדרטאות לזכר האסטרונאוטים של [אפולו 11]]
בנוסף קיימים כוכבים ועמודים מקטגוריות מיוחדות הנושאים סמלים ייחודיים למכובדים (כגון סמל עיריית לוס אנג’לס או לוגו של ארגונים), וכן מונומנטים של "Friends of the Walk of Fame" — ריבועי מרצפות עם סמלי הקטגוריות ושמות התורמים, שאינם כוללים את קטגוריית ספורט ובידור.

### מיקומי כוכבים
כוכבי מדרכת הכוכבים של הוליווד משובצים לאורך הוליווד בולווארד ושדרת ויין, כאשר אזורים סמוכים לתיאטרון הסיני של גראומן, למלון הוליווד רוזוולט, לתיאטרון דולבי ולתיאטרון אל קפיטן נחשבים למיקומים יוקרתיים במיוחד.

לעיתים מיקום הכוכב קשור ישירות לקריירה או לדימוי הציבורי של המונצח — למשל ליד בתי עסק שנהג לפקוד, מקומות הקשורים לתפקידים מפורסמים, או מתוך קריצה הומוריסטית ואירונית: כוכבו של מייק מאיירס הוצב מחוץ לחנות למבוגרים בשם "International Love Boutique", רמז לתפקידיו ב"אוסטין פאוורס"; כוכביהם של רוג'ר מור ודניאל קרייג ממוקמים בשדרות הוליווד 7007 כהוקרה על תפקידיהם בסרטי ג'יימס בונד 007; כוכבו של אד אוניל הוצב מחוץ לחנות נעליים בהתייחס לעיסוקה של דמותו בסדרה "נשואים פלוס"; כוכבו של סטיב גוטנברג הוצב מחוץ ל"ליגת פעילויות המשטרה" בהתייחס לתפקידו בזיכיון " תרגיל לשוטרים מתחילים"; וכוכבו של "ילדי המבוי הסתום"  ממוקמים בקצה הטיילת, שם היא "מסתיימת ללא מוצא".
[ממוזער|177x177 פיקסלים|כוכב ההופעה החיה של [בוב הופ עם לוחית לכבודו כאזרח המאה של הוליווד.]]
בני משפחה ועמיתים נוטים להיות מוצבים זה לצד זה. אף שמקבלי הכוכבים רשאים לבקש מיקום מסוים, ההחלטה הסופית נתונה בידי לשכת המסחר של הוליווד. ג'יי לנו, לדוגמה, ביקש שכוכבו יהיה ליד הוליווד והיילנד מכיוון שהוא נעצר פעמיים על ידי המשטרה בגין שוטטות בצומת זה. ג'ורג' קרלין ביקש שכוכבו יוצב מול תחנת הרדיו KDAY, שם זכה לראשונה להכרה לאומית. לין-מנואל מירנדה ביקש מקום מול תיאטרון פנטג'ס, שם הוצגו המחזות זמר שלו " In The Heights" ו-"Hamilton". מייקל ג'קסון סירב להשתתף בחשיפת כוכבו אלא אם כן הוא היה ממוקם מחוץ ל-"Grauman's Chinese"; לשכת המסחר נענתה לדרישתו.

קרול ברנט הסבירה את בחירתה בזיכרונותיה: בזמן שעבדה כסדרנית בתיאטרון האחים וורנר, היא יעצה לזוג שהגיע במהלך הדקות האחרונות של ההצגה להמתין לההצגה הבאה, כדי להימנע מלראות את סוף ההצגה ולקלקל לעצמם את החוויה. מנהל התיאטרון פיטר אותה במקום בשל "סרבנות" והשפיל אותה בכך שהסיר את הכותפות ממדיה. עשרים ושש שנים לאחר מכן, לבקשתה, כוכבה של ברנט הוצב בחזית התיאטרון.

### אלמנטים נוספים
[ממוזער|241x241 פיקסלים|[ג'יימס קמרון חושף את כוכבו בשנת 2009]]
מלבד הכוכבים עצמם, מדרכת הכוכבים כוללת מונומנטים ויצירות נלוות. הבולט שבהם הוא "Hollywood and La Brea Gateway" (המכונה גם Four Ladies of Hollywood) — פסל גזיבו בסגנון אר דקו שהוקם ב־1993 כמחווה לנשים רב־אתניות בתעשיית הבידור, עם דמויותיהן של דורותי דנדרידג’, אנה מיי וונג, דולורס דל ריו ומיי וסט, ובראשו צריח עם הכיתוב “Hollywood” ופסל מוזהב של מרילין מונרו.

בנוסף קיימת "Hollywood Walk of Fame Mural" — ציור קיר באורך כ־30 מטרים שנחשף ב־2021 לציון 60 שנה למדרכה, המתאר את תולדותיה וגיוונה. אלמנט נוסף הוא קפסולת זמן שנקברה ב־2017 לציון 50 שנה למדרכה, ובה חפצים ומזכרות מתולדות הוליווד, ואמורה להיפתח ב־2060.

חלק מהכוכבים מלווים גם בלוחות הסבר, המציינים הישגים מיוחדים או אבני דרך, כגון כוכבו של בוב הופ כ"אזרח המאה של הוליווד" או כוכבה של ג’ניפר לופז ככוכב ה־2,500.

## ניהול
לשכת המסחר של הוליווד (Hollywood Chamber of Commerce) מנהלת את שדרת הכוכבים, ומתוחזקת על-ידי קרן Hollywood Historic Trust במימון עצמי. הלשכה גובה אגרה על כל כוכב חדש (85,000 דולר נכון ל־2025) מכל ספונסר של כל זוכה חדש, מחצית מהסכום משמשת ליצירה והתקנת כוכבו של הזוכה החדש, בעוד שהמחצית השנייה משמשת לתחזוקת השדרה כולה. הלשכה מארחת גם טקסי השקה ובעלת זכויות הרישוי של השדרה, אשר האחרונות שבהן הם שמרו באמצעות צווי הפסקת פעילות ותביעות משפטיות.

### ניהול ומינויים
[ממוזער|286x286 פיקסלים|כוכבו של [מוחמד עלי (מתאגרף)|מוחמד עלי בקטגוריית הופעה חיה, מוצב אנכית על קיר כך שלא ניתן לדרוך עליו.]]
מאז 1962 מופקדת הלשכה גם על הליך המינויים והבחירה, באמצעות ועדת בחירה ייעודית המקבלת מדי שנה כ־200–300 מועמדויות. כל אדם רשאי להגיש מועמדות בתשלום, בכפוף לאישור המועמד או הנהלתו, לניסיון מקצועי של לפחות חמש שנים ולרקורד של תרומה לקהילה; מועמדים שנפטרו חייבים להיות במותם לפחות שנתיים. מדי שנה נבחרים כ־30 מועמדים, והנבחרים מחויבים להשתתף בטקס בתוך שנתיים, אחרת מועמדותם נפסלת. זהות חברי הוועדה לרוב אינה מפורסמת, והראשות עברה לאורך השנים בין מספר דמויות בכירות בתעשיית הבידור.

### התאמות לכללים והסרת כוכבים
כללי שדרת הכוכבים אוסרים עקרונית על כיבוד מועמדים שתרומתם אינה נופלת לאחת מהקטגוריות הרשמיות, אך ועדת הבחירה התאימה לאורך השנים את פרשנות הכללים כדי להצדיק בחירות מסוימות. כך למשל, מונומנטי אפולו 11 הוקדשו לאסטרונאוטים בשל "תרומה לתעשיית הטלוויזיה" – נימוק שיושב־ראש הוועדה דאז, ג’וני גרנט, הודה כי הוא מאולץ במידת־מה. דוגמה נוספת היא מוחמד עלי, שכוכבו הוענק לאחר שהוועדה קבעה כי אגרוף הוא סוג של הופעה חיה; לבקשתו, הכוכב הוצב אנכית בקיר ולא אופקית במדרכה, כדי שלא יידרכו עליו, בשל שיתוף שמו עם הנביא מוחמד.

רק מקרה אחד ידוע שבו כוכב נחנך אף שהמכובדת לא נכחה בטקס כנדרש: ברברה סטרייסנד, שלא השתתפה בטקס שלה אך כן נכחה שנים לאחר מכן בטקס של בעלה, ג’יימס ברולין.

לאחר חנוכתו, כוכב אינו ניתן להסרה. לשכת המסחר של הוליווד הבהירה ב־2017 כי מאחר שמדרכת הכוכבים היא אתר מורשת היסטורי, כל כוכב שנוסף נחשב לחלק בלתי נפרד ממנו ואינו ניתן להסרה; עמדה זו חודדה מחדש ב־2024, אז צוין שללשכה אף אין סמכות להסיר כוכבים.

## היסטוריה
[ממוזער|260x260 פיקסלים|כוכבה של [כריסטינה אגילרה בשדרת הכוכבים.]]
בשנת 1953 הציע הנשיא המתנדב של לשכת הסחר בהוליווד, אי. אמ. סטיוארט, להקים שדרת כוכבים בהוליווד כדי לשמור על התהילה והזוהר. ועדה מיוחדת ומשרד האדריכלים "פריירה ולוקמן" עסקו בפיתוח הרעיון.

בשנת 1955 הושגו האישורים הנדרשים והארי שוגרמן ממנהלי התיאטראות המובילים בקליפורניה, נבחר לעמוד בראש הפרויקט.

השדרה נוצרה ב-1958 על ידי אמן מדרום קליפורניה, אוליבר וייסמולר, אותו שכרה העירייה כדי לעשות להוליווד "מתיחת פנים". אלו שזכו לכוכב קיבלו אותו על בסיס הישגיהם בקולנוע, תיאטרון, רדיו, טלוויזיה ומוזיקה. רבים זכו למספר כוכבים בשלב הראשוני של הרעיון על תרומתם במספר קטגוריות, מצד שני, המגמה בעשורים האחרונים היא לתת כוכבים יחידים, לכאלו שטרם קיבלו ורק מעטים זוכים לכוכב נוסף.

ב-1978, הכריזה לוס אנג'לס על שדרת הכוכבים כאתר בעל משמעות תרבותית והיסטורית.

שדרת הכוכבים המקורית הכילה 2,500 כוכבים ריקים. 1,558 כוכבים הוענקו בשישה עשר החודשים הראשונים. ג'ואן וודוורד נחשבת לרוב לראשונה שזכתה לכוכב בשדרה, אולם למעשה, נבחרו באופן אקראי 8 שמות מבין 1,558 השמות שתוכננו, וכל השמונה כולל וודוורד הוטבעו במדרכה במיקום זמני באוגוסט 1958, ללא טקס מיוחד ולצורכי פרסום בלבד, שכן הפתיחה הרשמית של השדרה נדחתה עקב תביעות משפטיות. טקס ההשקה הרשמי נערך לבסוף ב-8 בפברואר 1960, אך הכוכב הראשון שהוטבע במיקום שאינו זמני נעשה רק ב-28 במרץ. ככל הנראה וודוורד הייתה הראשונה להצטלם עם הכוכב שלה ועל כן האמונה הרווחת כי היא הראשונה שזכתה לכוכב.

מאז, כוכבים חדשים הוענקו בממוצע של עד שני כוכבים לחודש. עד 1994 יותר מ-2,000 מהכוכבים הראשוניים הוענקו לידוענים, ונקבעו כוכבים נוספים שהמשיכו את שדרת הכוכבים מערבה עד לשדרת לה בראה. מיקומם של הכוכבים נשאר קבוע מלבד אלו שמוקמו מחדש מסיבות מגוונות כגון שיפוצים בדרך.

החברים במועצה אינם ידועים לציבור, כך הזוכים לכוכב נבחרים בדרך חשאית. כאשר נעשו מספר ניסיונות על ידי התקשורת לגלות מי הם החברים בוועדה.

כוכבים חדשים נבחרים ממספר מועמדים שמוכרזים כל שנה ב-31 במאי. מועצת שדרת הכוכבים מקיימת ישיבה כל שנה ביוני כדי לבחור את הידוענים שיזכו לכוכב בשנה שלאחר מכן. טקסי הענקת כוכבים פתוחים לציבור, את הטקסים מנחה ג'וני גראנט, ראש העיר של כבוד של הוליווד.

החל מ-2008, ישנה תוכנית לצמצם את הכביש בשדרת הכוכבים, להרחיב את המדרכה ולהפוך את השדרה לטיילת להולכי רגל. תוכנית לשיפור השדרה הוצגה במועצת העיר של לוס אנג'לס ב-2019 ואושרה ב-2020 בתקציב של 4 מיליון דולר. התוכנית כוללת 2 שלבים, תחילה הרחבת המדרכות והקמת שבילי אופניים, ובהמשך צמצום הרחוב ל-2 נתיבים בלבד והרחבת אזור הולכי הרגל על מנת שיאפשרו הקמה של קיוסקים ומופעי רחוב.

הכוכב ה-2,778 בשדרה שובץ ב-3 בספטמבר 2024, על שמו של הקולנוען האמריקאי טים ברטון.

### דמויות וסיפורים מיוחדים בנוגע לכוכב
* מרי קייט ואשלי אולסן, שהיו בנות 17 כשקיבלו כוכב, הן הצעירות ביותר שקיבלו כוכב בשדרה. הן גם התאומות היחידות שקיבלו כוכב.
* האומנית היחידה שקיבלה אישור להיעדר מהטקס היא ברברה סטרייסנד, שקיבלה כוכב בשנת 1976 ונעדרה עקב הפחד שלה מקהל גדול.
* הידוען היחיד שקיבל כוכבים בכל חמש הקטגוריות הוא ג'ין אוטרי.
* בהכנת הכוכבים נפלו טעויות כתיב שתוקנו לאורך הזמן, אך גם כיום נמצאים כאלה שטרם תוקנו, כמו זה של מריאן סי קופר, הבמאית והמפיקה של הסרט "קינג קונג" שכתובה בכוכב שלה כ־מריאם.
* קלינט איסטווד, ג'וליה רוברטס, ג'ורג' קלוני, דנזל וושינגטון, פרינס, ג'ון דנוור ומדונה סירבו לקבל כוכב.
* ויטני יוסטון ויתרה על כוכב.
* הכוכב של המתאגרף מוחמד עלי שהותקן ב-2002, הוא הכוכב היחיד בשדרה שאינו נמצא על הקרקע, אלא על קיר של תיאטרון דולבי הצמוד לשדרה, עקב בקשתו של עלי למנוע מאנשים לדרוך על השם מוחמד.
* לאורך השנים, היו מחאות שונות להסיר כוכבים של ידוענים "בעייתיים", בין היתר דונלד טראמפ, קווין ספייסי וביל קוסבי. בתגובה למחאות הודיע המועצה האחראית כי "היות שהשדרה מוגדרת כאתר בעל מושמעות היסטורית, כוכב שניתן לא יוסר לעולם."

## דמויות מצוירות שקיבלו כוכב בשדרות הוליווד
*באגס באני
*מיקי מאוס
*מיני מאוס
*דונלד דאק
*וודי הנקר
*פו הדב
*גודזילה
*פי ווי הרמן
*קרמיט הצפרדע
*C-3PO
*לאסי
*ראגרטס
*צבי הנינג'ה
*אלווין והצ'יפמאנקס
*משפחת קדמוני
*משפחת סימפסון
*פליקס החתול
*שלגיה
*שרק
*בטי בופ
*סנופי
*באז שנות אור

## תחזוקה
שמאל|ממוזער|250px|שדרת הכוכבים של הוליווד ממבט על
השדרה מתוחזקת על ידי הקרן ההיסטורית של הוליווד. כדי לקבל כוכב בשדרת הכוכבים חייב האדם שלו מוענק הכוכב להסכים להגיע לטקס עד חמש שנים מיום ההכרזה ולשלם 15,000 דולר אמריקאי לקרן על הוצאות כמו אבטחה בטקס. נכון לספטמבר 2022, עומד התשלום על 55 אלף דולר, לכיסוי עלות הקמת הכוכב ואחזקתו.

בדרך כלל, משלמים אולפני הקולנוע וחברות התקליטים את התשלום, כחלק מהפרסום לידוען שזכה בכוכב אותו הם מייצגים. במקרים אחרים, משלמים מועדוני מעריצים או הזוכה עצמו את הסכום.

## בעלי תפקידים
אנה מרטינז, מפיקת שדרת הכוכבים מסוף שנות התשעים, אשר קובעת את מיקום הכוכב.

## ישראלים בשדרת הכוכבים
* חיים סבן – כוכב בתחום הטלוויזיה, החל ממרץ 2017.
* גל גדות – קיבלה כוכב בתחום הקולנוע בחודש מרץ 2025.

## אזכורים בתרבות
*בסדרת הטלוויזיה משפחת סימפסון (שגיבוריה זכו לכוכב בעצמם) היו שתי התייחסויות הומוריסטיות לשדרת הכוכבים – ברובע היהודי בעיירה ספרינגפילד ישנה שדרה משובצת במגני דוד ובתוכם שמות של יהודים בעלי שם, כדוגמת אלברט איינשטיין וסטיבן ספילברג, וברחוב של הקולנוע יש שדרת כוכבי קולנוע של ספרינגפילד (אם כי זה הופיע רק פעם אחת בעונה השביעית).
* בסרט הקומי-רומנטי "אישה יפה", הזונות ויוויאן וורד (ג'וליה רוברטס) וקיט דה לוקה (לורה סאן ג'אקומו), מסמנות את תחום פעילותן בשדרה באמצעות כוכבי שמות האמנים: מבוב הופ עבור בכוכבים של האחים ריץ  ופרד אסטר, עד אלה פיצג'רלד.

## מבקרים
[ממוזער|[אמנות רחוב|נגני רחוב מופיעים על הטיילת]]
שדרת הכוכבים מילאה תפקיד מרכזי בהפיכת התיירות לענף הכלכלי הגדול ביותר במחוז לוס אנג'לס. לפי דו"ח משנת 2003 של חברת מחקר השוק NPO Plog Research, השדרה מושכת כ־10 מיליון מבקרים בשנה — יותר מרצועת סאנסט , תיאטרון גראומן הסיני, האונייה קווין מרי ומוזיאון האמנות של מחוז לוס אנג'לס גם יחד. מגזין U.S. News מדרג את שדרת הכוכבים כאטרקציה השלישית בפופולריותה בלוס אנג'לס, אחרי מצפה גריפית' ומרכז גטי.

למרות הפופולריות והמעמד הסמלי, מבקרים רבים מדווחים על אכזבה מהביקור, בשל תחושת לכלוך, הזנחה, ובעיות של חסרי בית ופשיעה באזור. השדרה כונתה לא אחת בכינויים שליליים כגון "שדרת הבושה” ואף "אטרקציית התיירות הגרועה בעולם”. אף שחברי מועצת העיר הציגו תוכניות לשיפור חזות האזור, נכון לשנת 2024 רבות מהן טרם יושמו.

### רוכלים ואמני רחוב
[ממוזער|חלק מהקהל בחשיפת כוכבתה של [סקרלט ג'והנסון בשנת 2012]]
שדרת הכוכבים היא אחד האתרים הפופולריים ביותר בלוס אנג'לס לפעילות רוכלי רחוב. בשנת 2018 נאסרה פעילות זו, אך האיסור בוטל בשנת 2024. הרוכלים מוכרים לרוב מזכרות שונות או נקניקיות עטופות בבייקון.

אמני רחוב, מוזיקאים המחלקים אלבומים ומופיעים מחופשים פועלים דרך קבע באזור, במיוחד ליד תיאטרון גראומן הסיני ומוזיאון מאדאם טוסו הוליווד. בשנת 2016 שקלה מועצת העיר להגביל את מספרם, בעקבות תלונות מבקרים על התנהגות תוקפנית ולעיתים אף עימותים בין האמנים עצמם.

### טקסי חשיפת כוכבים
טקסי חשיפת כוכבים פתוחים לקהל הרחב ללא תשלום, ולרוב מושכים עשרות, מאות ואף אלפי צופים. טקס חשיפת הכוכב של מייקל ג'קסון בשנת 1984 קבע שיא עם כ־5,000 משתתפים. טקסי החשיפה של סלינה קינטנייה (2017) ושל ויסנטה פרננדס  משכו אף הם קהל של אלפים רבים.
[ממוזער|כוכבו של [רובין וויליאמס זמן קצר לאחר מותו בשנת 2014]]

### מחוות זיכרון
"לשכת המסחר של הוליווד" אימצה נוהג של הנחת זרי פרחים על כוכביהם של אישים שנפטרו, והכוכבים משמשים לעיתים כאתרי זיכרון ואבל מאולתרים. מעריצים מניחים פרחים או סמלים אחרים, לעיתים גם ביום השנה למותם של האישים. במקרים מסוימים מתבטאת ההוקרה בדרכים ייחודיות — כך, למשל, קבוצת נשים מבוגרות מנקה ומבריקה את כוכבו של חוליו איגלסיאס אחת לחודש.

## עצרות, מחאות והשחתה
כוכבי שדרת הכוכבים משמשים לעיתים מוקדים לעצרות ומחאות, שלעיתים כוללות גם ונדליזם — החל מכתובות גרפיטי ועד לגרימת נזק פיזי. בשנת 2005 הותקנו מצלמות אבטחה בין רחובות לה בריאה וויין, ובמקרים של שערוריות ציבוריות סביב אישיות מסוימת, מתוגברת נוכחות המשטרה סביב כוכבה.

### כוכבים שהושחתו או נגנבו
היו שמונה מקרים של גנבת כוכבים משדרת הכוכבים מאז 1960. כוכביהם של ג'יימס סטיוארט וקירק דאגלס נגנבו מאתר בנייה ברחוב ויין. הכוכבים הוסרו זמנית כדי לבצע עבודות בנייה. הגנב היה בנאי שמאוחר יותר נתפס עם שני הכוכבים ההרוסים שלא היו ניתנים לשימוש. הוא נתפס רק לאחר שנקבעו כוכבים חדשים. הכוכב של ג'ין אוטרי נלקח גם הוא מאתר בנייה ונמצא מאוחר יותר באיווה. ב-27 בנובמבר 2005, כוכבו של גרגורי פק נלקח מהמדרכה. הפעם היו אלו קבוצת גנבים שניסרו את הכוכב.
[ממוזער|כוכבו של [דונלד טראמפ נמצא בתיקון לאחר ונדליזם בשנת 2018]]
כוכבו של דונלד טראמפ היה יעד בולט במיוחד למחאות ולהשחתה חוזרת, כולל נזקים כבדים בשנים 2016, 2018 ו־2020, ולעיתים אף פעולות סמליות פרובוקטיביות. ב-27 באוקטובר 2016, הושחת הכוכב של דונלד טראמפ, בעיצומה של מערכת הבחירות לנשיאות ארצות הברית 2016. הכוכב הושחת בעזרת פטיש על ידי ג'יימי אוטיס, שהתחזה לפועל עיריית לוס אנג'לס. לאחר תיקונים חוזרים, הוצב הכוכב מאחורי סורגי מתכת ואף רוסס בכתובות נאצה. במקביל, כוכבים ריקים אחרים הושחתו כאות תמיכה בו.

ונדליזם נוסף של כוכבו של דונלד טראמפ התרחש בשנת 2018 כאשר הוא נהרס בפעם השנייה, הפעם על ידי אוסטין קליי. קליי הסגיר את עצמו מאוחר יותר למשטרה, ולאחר מכן נידון ליום מאסר אחד, שלוש שנות מאסר על תנאי ועשרים ימי עבודות שירות. הוא גם חויב לקבל ייעוץ פסיכולוגי ולשלם 9,404.46 דולר כפיצויים. מאוחר יותר בשנת 2018, לאחר שכוכבו של טראמפ תוקן, הוא הוכנס מאחורי סורג ובריח והושחת בצלבי קרס ובגרפיטי אחרים. כוכבו של טראמפ הושחת מספר פעמים שוב בשנת 2020, כולל עם מעדר ועם צואת כלבים וצבע ריסוס.

כוכבים של פוליטיקאים אחרים חוו פחות מחאות, אם כי כוכבו של רונלד רייגן שימש אתר לעצומה ציבורית בשנת 1981. גם כוכבים של אנשי תרבות שאינם פוליטיקאים הושחתו לעיתים, לרבות במחאות נגד לבישת פרווה, שימוש בעוברים מוקפאים, או מחאה נגד תרבות פוגענית בהוליווד.

לא כל ההשחתות היו מחאתיות: לאחר מותם של יו הפנר וג'ון לנון, כוכביהם רוססו במסרים בעלי אופי של מחווה או זיכרון.

ב-28 במאי 2025, כוכב השדרה של השחקנית הישראלית גל גדות ב"הוליווד ווק אוף פיים" הושחת בידי פעילים פלסטינים. לאחר מספר שעות, הכוכב תוקן על ידי שני ישראלים המתגוררים בהוליווד.

מאמצים רבים נעשים כדי למנוע גנבות, כדוגמת התקנת מצלמות סביב אזור השדרה.

## השפעה
הצלחתה של שדרת הכוכבים של הוליווד היוותה השראה להקמת שדרות תהילה רבות ברחבי העולם. שדרות אחרות, המציינות במפורש את הוליווד כמקור השראה או מציגות את עצמן כמקבילה המקומית לשדרת הכוכבים ההוליוודית, כוללות בין היתר את אלו שבאלמריה, ברלין, קיימברידג' (מסצ'וסטס), הונג קונג, לאס וגאס (נבדה), לודז', לונדון, מקסיקו סיטי, מומבאי, סידני, טמפרה, וומבלי, ועוד רבות אחרות.

גם בלוס אנג'לס עצמה קיימות מספר שדרות נוספות שהושפעו משדרת הכוכבים של הוליווד, ובמקומות אחרים בקליפורניה ציינו יוזמי Rainbow Honor Walk ו־Walk of Game שבסן פרנסיסקו את שדרת הכוכבים של הוליווד כמקור השראתם.

## ראו גם
* שדרת הכוכבים (הונג קונג)
* שדרת התהילה של קנדה

## קישורים חיצוניים

* 

## הערות שוליים

*
קטגוריה:הוליווד
שדרת הכוכבים של הוליווד
קטגוריה:הנצחת אישים בארצות הברית
קטגוריה:רחובות ושדרות בארצות הברית